Daarna het Hy water in 'n wasskottel gegooi en begin om sy dissipels se voete te was… Johannes 13: 5.
Ons talente is nie slegs aan ons gegee om te geniet nie, maar sodat ons ander ook kan dien. Nie elke handeling wat as 'n dissipline beoefen kan word hoef as 'n dissipline beoefen te word nie. Soms kan iemand gedien word deur slegs liefde aan die persoon te bewys. Sonder om ag te slaan op hoe dit my vermoëns mag versterk om Christus te volg. Daar is sekerlik niks daarmee verkeerd nie en dit mag my geestelik versterk. Ek kan ook ander dien sodat ek wegbeweeg van verwaandheid, besitlikheid, afguns, haatdraendheid of gierigheid. In daardie geval word my diens onderneem as 'n dissipline van die geestelike lewe. Vir lees en nadenke, Johannes 13: 1 - 17.
Bid vir mense van ander gelowe
In Oktober. is ons gebedsfokus op die Hindoegeloof. Ons vra die Here om ons harte oop te maak en in te tree vir die redding van Hindoes sodat nie een verlore sal gaan nie (2 Petrus 3: 9).
Daar is aspekte van die Hindoegeloof wat baie soos die Christelike geloof klink, maar dit is beslis nie dieselfde nie. Die Christelike geloof is die enigste geloof waar een Persoon gekom het en Sy lewe gegee het sodat ons almal daardeur die ewige lewe as VRYE geskenk kan ontvang. Die meeste godsdienste vereis dat mense die gode sal paai en goeie werke gedoen moet word om mag, geld, guns en "saligheid" te verkry. Bid dat God jou die gawe van voorbidding en empatie sal gee om spesifiek vir die Hindoes in Suid Afrika te bid. Vra dat die kerk pertinent bewus sal word van die dringendheid van die tye en seisoene en dat vele sal uitgaan in die oesland van die wêreld en hulle lewens in belang van die koninkryk sal gee vir dié wat in duisternis lewe.
Die 10de maand dankoffer
Gemeentelede se dankoffers vorm die basis van die Gemeente se inkomste. Die groter doelgerigtheid om ons roeping as Kerk uit te leef, hou groter finansiële verpligtinge in. Daarby ondervind the Gemeente die probleem van steeds stygende kostes soos salarisse, munisipale heffings, onderhoud aan eiendom en administrasie soos telefoonkoste, drukwerk en skryfbehoeftes.
'n Vriendelike, dog dringende, versoek word dus aan elke lidmaat gerig om asseblief weer biddend te gaan besin oor u 10de Maand Dankoffer. Baie dankie vir die wyse waarop u tot nou toe 'n bydrae gelewer het om die Gemeente in staat te stel om ons Hemelse Vader se Koninkryk te dien.
10de Maand Dankofferkoeverte is te kry by die MI Toonbank of by u Dienswerker.
Moenie kwaad praat nie
Jakobus 4: 11 – "Moenie van mekaar kwaad praat nie, broers. Hy wat van sy broer kwaad praat of sy broer veroordeel, praat kwaad van die wet en veroordeel die wet. En as jy die wet veroordeel, handel jy nie meer volgens die wet nie, maar speel jy regter daaroor."
Ongetwyfeld het ons elkeen al deurgeloop onder 'n ander se skerp tong, of liefdelose optrede. Maar die teendeel is ongelukkig ook 'n werklikheid. Ons staan self meer agter die deur as wat ons graag sou wou erken.
Hoe kan ons as gemeente wat vir Christus en ander omgee die slegte gewoonte afleer?
Deur voor God te erken en te bely dat ons skuldig is;
Ons boetie/sussie in die geloof in die oë te kyk en dit reg te stel;
Daarna te strewe om te wil verander en meer sensitief vir die Heilige Gees te wees sodat ons meer bewus daarvan sal wees wanneer ons wel in die strik trap.
Indien ons enigsins twyfel of ons enige waarde hieraan hoef te heg, kan ons net vir 'n wyle 'n terugblik neem na 'n oomblik waar ons miskien die slagoffer was van 'n skinderstorie. Herroep weer die vernedering en seer wat daarmee gepaard gegaan het toe die storie met 'n draai wel by ons uitgekom het. Dit behoort dit vir ons makliker te maak om onsself in 'n ander se skoene te plaas volgende keer wat ons onsself weer aan die slegte gewoonte wil skuldig maak. Ons ken nie 'n ander se hart of omstandighede om die daad enigsins te regverdig nie. Jesus Christus se liefde vir alle mense behoort ons finaal te kan oortuig.
Dit is ook natuurlik vanselfsprekend dat hierdie vrot appel wat ons "skinder" noem geensins in ons omgeegroepe tuis hoort nie. Inteendeel, dit is juis waar 'n veilige plekkie geskep moet word om mekaar te kan vertrou. Wat 'n heerlike gedagte om te WEET dat ons mede-christene het waarop ons kan vertrou. As bonus – kan ons nogal op elkeen staatmaak deurdat ons nooit bekommerd hoef te wees dat ons mekaar so onnodig sal of wil seermaak nie.
'n Bemoedigende woord aan die van ons wat wel daaraan skuldig is – vergewe jouself en slaan 'n nuwe blaadjie om. Aan diegene van ons wat aan die ontvang-kant was – ons kan die persoon vergewe wat ons seergemaak het sodat ons met vrede in ons gemoed kan aanbeweeg.